b'\n_START_ARTICLE_\nPassiva\n_START_PARAGRAPH_\nPassiva (entallsform: passivum; engelsk: liability) er et regnskapsmessig uttrykk for regnskapsposter som inng\xc3\xa5r p\xc3\xa5 kreditsiden i balanserapporten, det vil si egenkapital- og gjeldsposter, i et foretak. Passivasiden ligger til h\xc3\xb8yre i balanserapporten, mens motsatsen aktiva ligger til venstre._NEWLINE_Passivasiden deles i tradisjonelle regnskapsoppstillinger inn i egenkapital og gjeld, hvor egenkapital videre deles inn i innskutt egenkapital og opptjent egenkapital. Gjeld deles videre inn i avsetning for forpliktelser, annen langsiktig gjeld og kortsiktig gjeld. Skillet mellom kortsiktig og langsiktig gjeld, herunder forpliktelsene, f\xc3\xb8lger samme retningslinjer som for skiller mellom anleggsmidler og oml\xc3\xb8psmidler. _NEWLINE_Skillet mellom \xc2\xabannen langsiktig gjeld\xc2\xbb og \xc2\xabavsetning for forpliktelser\xc2\xbb g\xc3\xa5r i korthet ut p\xc3\xa5 at f\xc3\xb8rstnevnte er krav rettet mot virksomheten via en transaksjon med eksterne parter, typisk en l\xc3\xa5netransaksjon eller en annen form for finansieringstransaksjon. \xc2\xabAvsetning for forpliktelser\xc2\xbb er bokf\xc3\xb8ringer som oppst\xc3\xa5r p\xc3\xa5 bakgrunn av virksomhetens driftsrelaterte aktiviteter, som for eksempel pensjonsforpliktelse, utsatt skatt, restrukturering av virksomheten eller avsetning til utgifter forbundet med fjerning av produksjonsfasiliteter etter endt utvinning.'